Euroopan talous- ja sosiaalikomitean lausunto aiheesta "Ehdotus Neuvoston direktiivi direktiivien 92/79/ETY ja 92/80/ETY muuttamisesta luvan antamiseksi Ranskalle jatkaa alennetun valmisteverokannan soveltamista Korsikan saarella markkinoille saatettuihin tupakkatuotteisiin" (KOM(2003) 186 lopullinen – 2003/0075 (CNS))



Virallinen lehti nro C 234 , 30/09/2003 s. 0049 - 0051



Euroopan talous- ja sosiaalikomitean lausunto aiheesta "Ehdotus Neuvoston direktiivi direktiivien 92/79/ETY ja 92/80/ETY muuttamisesta luvan antamiseksi Ranskalle jatkaa alennetun valmisteverokannan soveltamista Korsikan saarella markkinoille saatettuihin tupakkatuotteisiin" (KOM(2003) 186 lopullinen - 2003/0075 (CNS)) (2003/C 234/13) Euroopan unionin neuvosto päätti 5. toukokuuta 2003 pyytää Euroopan talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "talous- ja rahaliitto, taloudellinen ja sosiaalinen yhteenkuuluvuus" -erityisjaosto antoi lausuntonsa 23. kesäkuuta 2003. Esittelijä oli Umberto Burani. Euroopan talous- ja sosiaalikomitea hyväksyi 16. ja 17. heinäkuuta 2003 pitämässään 401. täysistunnossa (heinäkuun 16. päivän kokouksessa) seuraavan lausunnon. Äänestyksessä annettiin 107 ääntä puolesta ja 4 vastaan 8:n pidättyessä äänestämästä. 1. Komission asiakirjan pääsisältö 1.1. Ehdotettu direktiivi koskee Ranskan pyyntöä jatkaa joulukuun 31. päivään 2009 Korsikan saarelle jo myönnettyä poikkeusjärjestelyä, jonka mukaan saarella sovelletaan kansallisia valmisteverokantoja alempia tupakan valmisteverokantoja. Poikkeus myönnettiin neuvoston pöytäkirjaan liitetyssä lausumassa samalla kun annettiin savukkeiden verojen lähentämistä koskeva direktiivi 92/79/ETY ja muun valmistetun tupakan kuin savukkeiden verojen lähentämistä koskeva direktiivi 92/80/ETY. Poikkeusta, jonka sovittiin alun perin jatkuvan joulukuun 31. päivään 1997 edellyttäen, että valmisteverokantoja nostetaan asteittain, kunnes ne saavuttavat kansallisen valmisteverokannan ennalta määrättynä ajankohtana, jatkettiin Ranskan pyynnöstä direktiivillä 1999/81/EY vielä joulukuun 31. päivään 2002. 1.2. Lausunnossa ei oteta huomioon direktiivien soveltamisen teknisiä yksityiskohtia, joilla on poikkeuksen jatkamista koskevan pyynnön yhteydessä vain vähän merkitystä. Tarkoituksena on tutkia ehdotusta, jonka mukaan Korsikalla sovellettaisiin edelleen savukkeiden vähittäismyyntihintaa, joka on kolmanneksen Manner-Ranskan vähittäismyyntihintoja alempi. Sikarien, pikkusikarien ja muun valmistetun tupakan kuin savukkeiden osalta alennus olisi 15 prosenttia. 1.3. Ranska on poikkeusta koskevaa pyyntöä esittäessään maininnut myös muut verotoimenpiteet, jotka se aikoo ottaa asteittain käyttöön pyytämänsä siirtymäkauden loppuun mennessä mukauttaakseen alennetun valmisteverokannan täysin muualla Ranskassa sovellettavaan tupakan valmisteverokantaan. 1.4. Poikkeuspyyntö perustuu Korsikan erityisluonnetta saarialueena käsittelevään, 26. heinäkuuta 2000 päivättyyn muistioon, jota täydennettiin 5. marraskuuta 2002 päivätyllä kirjeellä. Lisäaikaa pidetään välttämättömänä, jotta valmistetun tupakan tuotantoon ja tupakkatuotteiden jakeluun liittyvä toiminta varmistettaisiin saarella. 1.5. Ranskan ilmoituksen mukaan savukkeiden tuotanto työllistää Korsikalla 53 henkilöä. Jatkamalla alennetun valmisteverokannan mahdollistavaa poikkeusta voitaisiin helpottaa tilannetta, jolle on tyypillistä muuta maata alempi tuottavuus ja näin ollen korkeammat tuotantokustannukset. Tilanne johtuu saaren sijainnista ja pinnanmuodostuksesta, jotka nostavat tuotanto- ja jakelukustannuksia. 1.6. Tupakkatuotteiden vähittäismyynti tapahtuu pääasiassa neljä tai viisi kuukautta kestävän matkailukauden aikana, ja tupakkatuotteita myy noin 350 vähittäiskauppiasta, joilla on lähes saman verran henkilöstöä. He takaavat lähipalvelun myös harvaan asutuilla vuoristoalueilla ja vaikuttavat näin epäsuorasti asutuksen säilymiseen. 1.7. Komission ja Ranskan hallituksen välisessä kokouksessa tunnustettiin, että täysimittainen ja välitön siirtyminen tavanmukaiseen valmisteverokantaan "voisi horjuttaa saaren taloudellista ja sosiaalista tasapainoa". Näin ollen ehdotettiin toimenpiteitä, joiden avulla tavanomaiseen valmisteverokantaan siirrytään asteittain. - Savukkeiden osalta alennetun valmisteverokannan soveltaminen rajoitetaan 1200 tonnin vuotuiseen kiintiöön joulukuun 31. päivään 2007 asti. Savukkeisiin sovellettava kokonaisvalmisteverokanta on 35 prosenttia Korsikan saarella kysytyimmän hintaluokan savukkeiden hinnasta. Valmisteverokanta nousee joulukuun 31. päivään 2009 mennessä 44 prosenttiin, jotta se voidaan jatkossa mukauttaa Manner-Ranskassa voimassa olevaan valmisteverokantaan (tällä hetkellä 58,99 prosenttia). - Sikareiden ja muiden tupakkatuotteiden suhteen on esitetty helpottavia ja eriytettyjä tuotekohtaisia toimenpiteitä, jotka ovat voimassa 31. joulukuuta 2009 asti. Tämän jälkeen sovelletaan koko Ranskassa voimassa olevia valmisteverokantoja. 2. Huomioita 2.1. Tarkasteltava asia, joka ei tupakan valmisteverosta saatavien kokonaistulojen valossa ole sinällään summamääräisesti merkittävä, herättää kuitenkin joitakin mielenkiintoisia periaate- ja asiakysymyksiä. ETSK kiinnittää komission ja neuvoston huomion seikkoihin, joita on ehkä syytä pohtia. 2.2. Komission asiakirjassa, jossa esitetään asianomaisen osapuolen ilmoittamia lukuja, todetaan, että Korsikalla myydään tupakkaa (viitaten pelkästään savukkeisiin) vuosittain 1200 tonnia. Saarella on asukkaita alle 260000 ja kun otetaan huomioon lapset ja oletettavat tupakoimattomat henkilöt, jokainen saaren tupakoija kuluttaisi lähes kahdeksan kiloa savukkeita. Kyseinen määrä alenee, kun otetaan huomioon matkailijoiden (joiden joukossa on varmasti myös tupakoimattomia henkilöitä) kulutus ajanjaksona, joksi määritellään vuosittain neljä tai viisi kuukautta. Myös näin korjattuna myytyjen savukkeiden määrä vaikuttaa huomattavasti suuremmalta kuin saaren asukkaiden ja matkailijoiden kulutuskapasiteetti. 2.3. Onkin syytä olettaa, että tietty määrä savukkeita (ja mahdollisesti myös muita tupakkatuotteita, joiden määristä ei ole annettu tietoja) "viedään" mantereelle. ETSK toteaa lausunnossaan(1), jossa kommentoidaan neuvoston ehdotusta direktiiviksi(2), että tupakan rajakauppa on aivan laillista direktiivissä 95/12/ETY määritellyissä rajoissa. Kun otetaan huomioon - oletettavasti valtavat - määrät, joita ei ole tarkoitettu saarella kulutettavaksi, on kuitenkin kysyttävä, noudatetaanko direktiiviä todellakin aina ja voidaanko laiton kauppa sulkea pois. Summittainenkaan epäily ei vaikuta täysin aiheettomalta. 2.4. Olipa tupakkatuotteiden vienti saarelta laillista tai laitonta, Ranskan valtion saamien vähimmäistulojen tulisi olla tietynsuuruiset. Vähimmäistulojen ohella on otettava huomioon savukkeiden tuotannon 53 henkilölle tarjoaman työpaikan säilyttäminen. Kyseinen tuotanto on varmastikin vähimmäismääräinen tarpeeseen nähden. Kun ei oteta huomioon väitettyjä korkeita tuotantokustannuksia, vaikuttaa kyseenalaiselta, että komission asiakirjassa esitetyt jakelukustannukset ovat suuremmat saarella tuotettujen savukkeiden osalta kuin mantereelta meritse tai lentoteitse kuljetettavien savukkeiden osalta. 2.5. Myös jakelun suhteen voidaan esittää joitakin epäilyjä. Yksikään kauppias ei myy yksinomaan savukkeita, joten 350 vähittäiskauppiasta, jotka matkailukauden aikana palkkaavat henkilökuntaa (komission asiakirjan mukaan lähes 350 henkilöä) selviytyäkseen myynnin kasvusta, tekevät näin onneksi muista syistä kuin tupakkatuotteiden myynnin vuoksi. On lisäksi otettava huomioon, että ehdotetun direktiivin kolmannen "katsoo että" -kohdan mukaan suurin osa vähittäismyyjistä toimii harvaan asutuilla vuoristoalueilla. Heidän epäonnekseen myynti tuskin on niin laajamittaista, että se pakottaisi palkkaamaan ulkopuolista apua perheenjäsenten lisäksi. 2.6. Edellä mainitut seikat huomioon ottaen ETSK katsoo, että poikkeustoimenpiteet ovat vain vähäisessä määrin oikeutettuja "saaren taloudellisen ja sosiaalisen tasapainon järkkymisen estämiseksi", kuten viidennessä "katsoo että" -kohdassa esitetään. On myös muistettava, että Ranskan hallituksen asiakirjassa esitetyt ja komission asiakirjassa toistetut olosuhteet eli "Korsikan erityisluonne saarialueena" sekä "saaren etäisestä sijainnista ja pinnanmuodoista" johtuvat vaikeudet vallitsevat lähes kaikilla Euroopan unionin saarialueilla, ja ovat toisinaan paljonkin vaikeampia. 2.7. Edellä mainittujen seikkojen vuoksi ETSK katsoo, että tarkasteltava toimenpide on tuskin aiheellinen esitettyjen perusteiden valossa. On jopa paikallaan pohtia, eikö kyseessä ole pikemminkin valtiontuki kuin määräaikainen verovapautus. Komitea on kuitenkin tietoinen vallitsevista poliittisista oloista ja suhteista, jotka sitovat saaren emämaahansa. Kielteisen päätöksen vaikutukset olisivat merkittävämpiä kuin kyseessä olevat arvoltaan suhteellisen alhaiset summat. ETSK toteaa näin ollen haluttomasti mutta tietoisena vastuustaan kannattavansa ehdotettua direktiiviä ja siinä esitettyjä määräaikoja. Bryssel 16. heinäkuuta 2003. Euroopan talous- ja sosiaalikomitean puheenjohtaja Roger Briesch (1) EYVL C 36, 8.2.2002, s. 111. (2) KOM(2001) 133 lopullinen.